জল অমৃত সমান। কিন্তু আজ দূষণ গরল করে তুলছে জলাধার। সুদূর কুমেরু অঞ্চলে সাদার্ন সাগরের জলে কার্বন-ডাই-অক্সাইডের মাত্রা বেড়ে যাচ্ছে। শুধু মানুষ নয়, জগতের জীবন রক্ষায় চাই জল। পানীয় জলের অভাব শুধু গরিব দেশেই নয়, পানীয় জলের অভাব ভারতেও রয়েছে। এখানে গ্রামাঞ্চলের প্রায় সাড়ে তিন কোটি মানুষ পানীয় জল পান না। দূষণের দাপট বাড়ছে জলে - স্থলে - অন্তরীক্ষে। তবুও, ওই কুমেরু অঞ্চলে যাত্রী পর্যটনের আয়োজন চালাচ্ছে কোন কোন দেশ। এভারেস্ট শৃঙ্গ গলতে শুরু করছে। কুমেরুতে আগের তুলনায় এখন কম হারে তুষার জমছে। আবহ পরিমণ্ডলে সংকট ঘনাচ্ছে। 2015 খ্রিষ্টাব্দটি উষ্ণতম বছর হিসাবে চিহ্নিত হয়েছে বিশ্ব আবহাওয়া সংস্থার দ্বারা। কখনও -কখনও সংবাদপত্রে লেখা ছাপা হচ্ছে যে, কলকাতা জলের তলে - তলিয়ে যেতে পারে একদিন। জলোচ্ছ্বাস ঘটতে পারে সাগরে জলস্তর বৃদ্ধির দরুণ। এক কথায়, আশঙ্কা প্রতি দিন ক্রমশ ঘণীভূত হচ্ছে।